กองทุนฟื้นฟูใกล้สรุปขายหุ้นสคิบ
กองทุนฟื้นฟูฯ&nbsp;ใกล้ได้ข้อสรุปขายหุ้นนครหลวงไทย เหลือคุยรายละเอียดอีกเล็กน้อย คาดจบในเดือนมี.ค.นี้แน่
17 ก.พ. 2553

กองทุนฟื้นฟูฯ ใกล้ได้ข้อสรุปขายหุ้นนครหลวงไทย เหลือคุยรายละเอียดอีกเล็กน้อย คาดจบในเดือนมี.ค.นี้แน่
นางทองอุไร ลิ้มปิติ ผู้ช่วยผู้ว่าการ สายจัดการกองทุน ธนาคารแห่งประเทศไทย (ธปท.) ในฐานะผู้จัดการกองทุนฟื้นฟูและพัฒนาระบบสถาบันการเงิน (กองทุนฟื้นฟูฯ) เปิดเผยภายหลังการประชุมบอร์ดกองทุนเพื่อพิจารณาขายหุ้นธนาคารนครหลวงไทย ที่กองทุนฟื้นฟูถืออยู่ในสัดส่วน 47.58% ว่า ยังไม่สามารถสรุปได้ภายในวันนี้ว่าจะขายให้ใคร ในราคาเท่าใด เนื่องจากยังติดเงื่อนไขที่ต้องตกลงกับนักลงทุนที่สนใจซื้ออีกเล็กน้อย โดยรายละเอียดของการหารือจชี้แจงกับสื่อมวลชนทราบอีกครั้งในวันพรุ่งนี้
ทั้งนี้ การประชุมบอร์ดกองทุนฟื้นฟู เริ่มประชุมตั้งแต่ 13.00 น. กระทั่ง 17.00 น. ใช้เวลาร่วม 4 ชั่วโมง แต่ยังไม่สามารถสรุปรายละเอียดที่ชัดเจนได้ แม้ว่าคณะกรรมการ ทั้งในส่วนของกองทุนฟื้นฟู และคณะกรรมการธนาคารนครหลวงไทย จะมาร่วมหารือกันเกือบทั้งคณะ เช่น นายสมพล เกียรติไพบูลย์ ประธานกรรมการธนาคารนครหลวงไทย และนางธาริษา วัฒนเกส ผู้ว่าการ ธปท. รวมถึงที่ปรึกษาทางการเงิน เป็นต้น
แหล่งข่าวจากบอร์ดกองทุนฟื้นฟูฯ เปิดเผยว่า ที่ประชุมบอร์ดวันนี้ได้ข้อสรุปในการขายหุ้นรวมถึงราคากับนักลงทุนที่สนใจแล้ว แต่ยังไม่สามารถเปิดเผยรายละเอียดได้ ซึ่งที่ประชุมเห็นร่วมกันว่า เหลือเพียงการตกลงรายละเอียดและเงื่อนไขอีกบางอย่างเท่านั้น ก็น่าจะดำเนินการเซ็นสัญญาขายหุ้นอย่างเป็นทางการได้ และจบกระบวนการทั้งหมดภายในเดือนมี.ค.นี้